मतदान दलों के प्रशिक्षण के लिए नियुक्त मास्टर ट्रेनर्स एंव सहयोगी स्टाफ को बुधवार को यहाँ कलेक्ट्रेट स्थित स्व. टी धर्माराव सभागार में प्रशिक्षित किया गया। इस अवसर पर अपर कलेक्टर दिनेश श्रीवास्तव ने कहा कि भारत निर्वाचन आयोग का मतदान प्रतिशत बढ़ाने पर विशेष जोर है। आयोग ने शतप्रतिशत अधिकारी-कर्मचारियों से मतदान कराने को कहा है। इसलिए ऐसे सभी शासकीय सेवक जिनकी मतदान दलों अथवा चुनाव संबंधी अन्य कार्य में ड्यूटी लगी है वे फॉर्म-12 भरकर अपने मताधिकार का उपयोग जरूर करें। साथ ही जिनके नाम अभी तक मतदाता सूची में नहीं हैं वे फॉर्म-एफ भरकर अपना नाम जुड़वा लें, ताकि मताधिकार का उपयोग कर सकें। डाक मत पत्र प्रभारी केके सिंह गौर ने इस अवसर पर डाक मत पत्र से मताधिकार करने की बारीकियां बताईं एवं मास्टर ट्रेनर एसबी ओझा ने मतदान प्रक्रिया संपादित कराने की विधि पर विस्तारपूर्वक प्रकाश डाला।